Minen ffruntlikenn grod na mynem hogesten vormoghe jwer ersamheyt alles gudes stedes touorne. Ersamenn leuen nabers vnnde guden vrundes, so dancke ick jwer ersamheyt hochlikenn vnnde vruntlikenn vor jwer ersamheit moye vmme mynent willen, vnnde jwer ersamheyt breff vann her Hinrick Honingkhuszenn weghen hebbe ick entfanghenn vnde in ouerlesende wol vornamen, so dat her Hinrick vorbenomet my nalende wert jnt to komende vorjar tome landes daghe vnnde my dar wol entschedenn; wen de erwerdighenn herenn dar to samende komen, de hebben wol anders to scheden sunder vns beydenn. Ock weren de erwerdighenn herenn dar nicht an vnnde ouer, do ick em myn gelt vnnde myn gud lende. Ersamenn, leuen vrundes, so is myne ffruntlike bede, jwere ersamheyt ene to vnderrichtende na mynen rechte vnnde na sines sulues segel vnde breue vnnde egene hantschrifft, dat he dem bewiszere dusses breues Didrik ton Houen geue sodane gelt, dat ick dar vorder nene bekummernisse offte moye moghe vmme hebbenn, wente jwer ersamheyt wisheyt wol jrkennenn kan myn recht offte vnrecht vnnde myner dar ynne mechtich to wesende, dat wy dar vmme nicht doruen komen tome landesdage. Nicht mere to dusser tid, de ick jwer ersamheyt Gade beuele to langen saligen tidenn. Gheschreuen myt der hast vpp dem Nyen slate ame dage sanctorum martirum Fabiani & Sebastiani anno etc. lxxxviij. Knud Posze, houetman vppe Wiborch, Kroneborch etc. Adress: Denn ersamenn borgermesterenn vnnde radtmannen to Reual mynen leuen nabers vnnde guuden vrundes vruntlikenn gheschreuen etc.